Document ID: /roh_data/filtered/fineweb-2-filterrobots_roh.jsonl.gz/29602

Ils 6'055 fugitivs ha la guardia da costa taliana salvà glindesdi. Els sajan stads en viadi cun 32 bartgas da gumma e 2 punteras. La guardia da costa taliana ha coordinà l’acziun da salvament en la mar radund 55 kilometers avant Tripolis. Ma era la marina taliana, missiuns da l’UE ed organisaziuns d’agid èn sa participadas a quest’acziun.
En pli ha la guardia da costa taliana chattà 9 fugitivs morts. Tenor indicaziuns da l'organisaziun internaziunala per migraziun èn fin ussa 3'054 persunas najadas il 2016 en la mar sin lur fugia.
La via maritima tranter la Libia e l'Italia è tenor organisaziuns d'agid entant la ruta principala da fugitivs vers l'Europa. Tenor l’organisaziun internaziunala per migraziun èn quest onn arrivads var 132’000 fugitivs en bartga en l’Italia. Quai saja pli u main la medema cifra sco l'onn passà.
RR novitads 06:00